Burjassot compta ja amb 17 desfibril·ladors instal·lats en totes les dependències municipals
2025-07-24

La totalitat de les instal·lacions municipals de Burjassot comptaran, des d’aquesta setmana, amb equips sanitaris de desfibril·lació que podran ser utilitzats en cas d’emergència. Així, als tres desfibril·ladors portàtils amb què compten les patrulles de la Policia Local de Burjassot, adquirits a principis de 2019, se sumen ara catorze equips més, la qual cosa fa un total de 17 desfibril·ladors en els principals espais públics del municipi. L’Ajuntament de Burjassot, des de la regidoria de Serveis Municipals que dirigeix Manuel Pérez Menero, ha procedit a l’adquisició d’aquests equips sanitaris que des de hui mateix (18-09-2020) s’estan instal·lant en les diferents dependències municipals per part de la Bridada Municipal d’Obres.

El propi Consistori; l’edifici on es troba la seu de la Policia Local; la Casa de Cultura i el Centre Cultural Tívoli; el Poliesportiu Municipal i el Pavelló Cobert; els cinc centres socials (Vila del Pilar, La Granja, Tierno Galván, Bailén i Isaac Peral), així com el Centre Ausiàs March i el Centre Socioeducatiu Díaz Pintado són les instal·lacions municipals que comptaran amb aquests aparells electrònics per a restablir el ritme cardíac normal, per descàrrega elèctrica, causat per arrítmies o altres patologies. A aquests equips fixos se suma també un últim desfibril·lador portàtil que s’ha proporcionat al cos de voluntaris de Protecció Civil. Cal agregar que la Piscina Coberta ja comptava, des de fa temps, amb un desfibril·lador.

L’adquisició d’aquest equipament sanitari es completa amb la formació que rebran un total de seixanta treballadors municipals, amb una hora de classe teòrica i dues hores de pràctiques, per a conéixer el funcionament dels desfibril·ladors i saber així utilitzar-los en cas d’emergència.

El desfibril·lador extern semiautomàtic (DESA) és un aparell electrònic portàtil (producte sanitari) que diagnostica i tracta la parada cardiorespiratòria quan és deguda a la fibril·lació ventricular (en què el cor té activitat elèctrica però sense efectivitat mecànica) o a una taquicàrdia ventricular sense pols. En el cas dels adquirits per l’Ajuntament de Burjassot, aquests serveixen igualment per al seu ús en adults i també en xiquets i compten així mateix amb un sistema d’alarma.

Aquest matí, s’ha procedit a la instal·lació del desfibril·lador que des de hui està a l’entrada del Consistori i també s’ha fet lliurament als voluntaris de Protecció Civil del seu equip desfibril·lador portàtil. L’Alcalde de Burjassot, Rafa García, ha destacat que “tots i totes estem exposats a patir un accident de salut d’aquestes característiques en qualsevol moment i sense previ avís, de manera que és fonamental que les dependències municipals compten amb aquests productes sanitaris que directament salven vides. Tots sabem que, en aquesta mena de patologies, l’actuació immediata és d’una importància vital, així que formarem als nostres treballadors perquè, en cas que es presente una emergència, sàpien fer ús d’aquests equips de manera ràpida i eficaç”.